An dud en oad, eus ar rummadoù kozh, a oar respont d'ar goulenn-se, met ar re yaouank n'eo ket sur. Katekizet int bet en un doare nevez a-grenn, re bar d'an doareoù nevez da zeskiñ lenn d'ar vugale, d'an nebeutañ evit ar galleg (méthode globale), e seurt doare ma ne c'hell ken ar gerent skoazellañ o bugale, peogwir n'eo tamm ebet evel ma oa bet kelennet dezho; tremenet eo ivez dre aze miz Mae c'hwegont eizh ! Traoù all a zo aet ivez e penn an dud dre ar skolioù a zarempred hor re yaouank : kelennet e vez dezho abaoe pell endeo "emdroadur ar boudoù bev" - diouzh ar marmouz e tiskenn an den, na petra ! -, neuze er c'hatekiz n'eus ket mui anv eus Adam hag Eva, hor c'herent kentañ, nag eus ar pec'hed-orin, estreget evel ur gwengel, ur vojenn re bar da hini Viviana ar voudig pe hini Kabellig Ruz. Aes eo kompren bremañ perak ez eo diaes displegañ evit petore abeg eo deuet ar C'hrist d'hor salviñ. Hep komz eus ar pec'hed-orin n'eo ket meizadus an haeridigezh-se. Neuze e chomer en dispis, en hollegezh, pezh a c'houlenn evel-just lakaat an dud war evezh bep gwech ma vez meret lod arroudennoù eus ar Bibl el liderezh, evel "Krouidigezh ar Bed" gant Doue, e beilhadeg an nozvezh-se. Kavet e voe mat, gant unan eus ar merc'hed yaouank a gemere perzh enni, an ezhomm da resizañ : " Evel-just n'eus mui den ebet hiziv evit krediñ e vije bet krouet ar bed gant Doue en ur ober c'hwec'h devezh ". Arouezius eus hon amzer eo an dra-se, em eus soñjet.